
asupra propunerii legislative pentru modificarea şi completarea Legii nr.35/2007 privind 

creşterea siguranţei în unităţile de învăţământ
 (Plx. 489/2013)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 489 din 11 noiembrie 2013, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea şi completarea Legii nr.35/2007 privind creşterea siguranţei în unităţile de învăţământ.

Pentru întocmirea raportului, Comisia a analizat avizul primit de la Comisia pentru administraţie publică, amenajarea teritoriului şi echilibru ecologic, Comisia pentru apărare, ordine publică şi echilibru ecologic, avizul Consiliului Legislativ, Punctul de vedere al Guvernului.
 
Propunerea legislativă are ca obiect de reglementare modificarea şi completarea Legii nr.35/2007 privind creşterea siguranţei în unităţile de învăţământ, cu modificările şi completările ulterioare, în sensul ca unităţile de învăţământ, campusurile liceale şi universitare să beneficieze de pază permanentă sau supraveghere asigurată de efective ale Jandarmeriei Române. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 16 deputaţi, din totalul de 29 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naţionale.

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Propunerea legislativă a fost respinsă de Senat, în calitate de primă Cameră sesizată, în şedinţa din 06 noiembrie 2013. 


În urma dezbaterii, în şedinţa din 16 decembrie 2013, Comisia a propus, cu  11 voturi pentru, 1 vot împotrivă şi 4 abţineri, respingerea propunerii legislative din următoarele considerente:


 - Legea nr.35/2007 privind creşterea siguranţei în unităţile de învăţământ, cu modificările şi completările ulterioare, are ca obiect de reglementare creşterea siguranţei numai în unităţile de învăţământ ce alcătuiesc sistemul naţional de învăţământ preuniversitar. Nu se face nici o referire la instituţiile de învăţământ superior;

- noţiunea de „campusuri liceale” nu este definită şi utilizată în textul Legii educaţiei naţionale nr. 1/2011, pe cale de consecinţă trebuie folosiţi termeni consacraţi de lege;


-  în conformitate cu prevederile art. 19 din Legea nr. 550/2004 privind organizarea şi funcţionarea Jandarmeriei Române, cu modificările şi completările ulterioare, misiunile de pază se asigură la obiectivele de importanţă deosebite, stabilite prin hotărârea Guvernului, precum şi la obiectivele aparţinând Ministerului Afacerilor Interne, stabilite prin ordin al ministrului afacerilor interne. Pe cale de consecinţă, jandarmeria nu poate înfiinţa posturi de pază permanente la unităţile de învăţământ;


- în cazul modificării Legii nr. 550/2004 şi creării posibilităţii ca jandarmeria să poată asigura măsuri de pază şi protecţie în toate unităţile de învăţământ, având în vedere numărul mare al acestora, este necesară suplimentarea efectivelor Jandarmeriei Române şi alocarea de resurse financiare suplimentare de la bugetul de stat; 

- nu sunt precizate sursele de finanţare necesare pentru aplicarea prevederilor prezentei iniţiative legislative. 

